በኦሮሚያ 26 ቢሊዮን ብር ካፒታል ያስመዘገቡ 154 ፕሮጀክቶች ወደ ሥራ ገብተዋል
 • የአስራ አንድ ፕሮጀክቶች ውል ተቋርጧል አዲስ አበባ፡- በኦሮሚያ ክልል በበጀት ዓመቱ የመጀመሪያዎቹ ስድስት ወራት 26 ነጥብ ዘጠኝ ቢሊዮን ብር ካፒታል ያስመዘገቡ 154
ፕሮጀክቶች ወደ ሥራ መግባታቸው ተገለጸ። በገቡት ውል መሠረት ኃላፊነታቸውን ያልተወጡ የአስራ አንድ ፕሮጀክቶች ውል መቋረጡ ተጠቆመ። የኦሮሚያ ኢንቨስትመንት ኮሚሽን
ኮሚሽነር አቶ ኃይሉ
ጀልዴ እንደገለጹት፤ በግማሽ
የበጀት ዓመቱ 147 አዳዲስና
7 የማስፋፊያ በድምሩ 154 ፕሮጀክቶች
26 ነጥብ ዘጠኝ ቢሊዮን
ብር ካፒታል አስመዝግበው
ወደ ሥራ ገብተዋል።
ከእነዚህ ውስጥ 143ቱ
የሀገር ውስጥ ባለሀብቶች
፣ አራቱ የውጭ
ቀጥተኛ ኢንቨስትመንት፣ አምስቱ
ዳያስፖራ እና ሁለቱ ከውጭ ባለሀብቶች ጋር በሽርክና የሚሰሩ ናቸው። ፕሮጀክቶቹ ክልሉ ያዘጋጀውን አዲስ የኢንቨስትመንት ደንብ አሟልተው ፈቃድ የወሰዱ መሆናቸውን ጠቅሰው፤ ከሀገር ውስጥ ባለሀብቶች 53ቱ በግብርናው ዘርፍ ግንባር ቀደም ሚና የነበራቸው አርሶ አደሮች እንደሆኑ ገልጸዋል። ሀገራችን ከግብርና መር ኢኮኖሚ ወደ ኢንዱስትሪ በምታደርገው ሽግግር በተለይም ሀብት ያፈሩ አርሶ አደሮች ሚናቸው ትልቅ እንደሆነ የጠቀሱት ኮሚሽነሩ፤ እነዚህን አካላት በኢንቨስትመንት እንዲሰማሩ ለማበረታታት የሚረዳ አዲስ ደንብ መውጣቱንም አስታውቀዋል። ፕሮጀክቶቹ የተሰማሩባቸው የሥራ
ዘርፎች ማኑፋክቸሪንግ፣ ግብርና፣
አግሮ ኢንዱስትሪ፣ አገልግሎትና ሶላር ኢነርጂ መሆኑን በማስረዳት እነዚህም በክልሉ ባሉ 20 ዞኖች ተሰራጭተው እንደሚገኙ ጠቅሰዋል። አጠቃላይ ፕሮጀክቶቹ ወደ ሥራ ሲገቡ 31 ሺ 211 ለሚሆኑ ዜጎች የሥራ ዕድል የመፍጠር አቅም እንዳላቸውም ገልጸዋል። በክልሉ ኢንቨስትመንት እየተስፋፋ እንዳለ ያመላከቱት ኮሚሽነሩ የኢንቨስትመንቱ ብዛት፣ ስብጥርና የባለሀብቱ ተነሳሽነት ከጊዜ ወደ ጊዜ እየጨመረ መጥቷል ብለዋል። ክልሉ አሁንም 31 ሺ
851 ሄክታር መሬት አዘጋጅቶ
ባለሀብቶችን አወዳድሮ ለመስጠት
ዝግጅቱን ማጠናቀቁን አስታውሰው፤
ከዚህ ውጪ በክልሉ
ትልልቅ የኢንዱስትሪ ፓርኮች
እየተገነቡ እንዳሉና የቡልቡላ
የተቀናጀ ግብርና ኢንዱስትሪ
ግንባታም እየተፋጠነ እንዳለ
ጠቅሰዋል። የኢንዱስትሪን ደህንነትና ሰላምን ማረጋገጥ ክልሉ ትኩረት የሰጠው ጉዳይ እንደሆነ የጠቀሱት አቶ ኃይሉ፤ ዘርፉ ከሚመለከታቸው ባለ ድርሻ አካላትና ከኅብረተሰቡ ጋር በመሆን ክፍተቶችን ለመድፈን ውይይቶች ሲደረጉ እንደነበር አስታውሰዋል። በፋብሪካ ውስጥ የሚሰሩ ዜጎችም ልምድ እንዲያዳብሩና ሥራቸውን ጠንክረው እንዲሰሩ ምክክር መደረጉን አስረድተዋል። በሌላ በኩል ድጋፍና ማበረታቻ ተደርጎላቸው ምንም ዓይነት ለውጥ ባለማሳየታቸውና በየደረጃው ማስጠንቀቂያ ተሰጥቷቸው ወደ ሥራ ባለመግባታቸው ውላቸው የተቋረጠ እንዳሉም ጠቅሰዋል። እነዚህም በክልሉ የተለያዩ ዞኖች የሚገኙ 11 ፕሮጀክቶች ሲሆኑ የወሰዱት መሬት ለመንግሥት ተመላሽ መደረጉን ኮሚሽነሩ ገልጸዋል። ከዚሁ ጋር በተያያዘ ከሕግ አግባብ ውጪ በኢንቨስትመንት ስም የወሰዱትን መሬት ለሌሎች ያከራዩ፣ የገቡትን ውል ትተው ሌላ ሥራ የሚሰሩና መሰል ችግር የታየባቸው 120 ፕሮጀክቶች ከተለዩ በኋላ የመጨረሻ ማስጠንቀቂያ ተሰጥቷቸዋል ብለዋል። መሬት ተረክበው እስከ
ዛሬ ድረስ ምንም
ዓይነት እንቅስቃሴ ያላደረጉ
840 ፕሮጀክቶች እንዲሁም ግንባታ ጨርሰው በተለያዩ ምክንያቶች ወደ ሥራ ያልገቡ 441 ፕሮጀክቶች መለየታቸውንም ጠቅሰዋል። በሌላ በኩል ለረዢም ጊዜ ግንባታቸው ተጀምሮ ያልተጠናቀቁ 2 ሺ 450 ፕሮጀክቶች እንዳሉም አመልክተዋል። ባለሀብቶች ግንባታ ለማጠናቀቅ የተቸገሩበት ምክንያት እንዲሁም ግንባታ የጨረሱትም ወደ ሥራ ለመግባት ያገዳቸው ምን እንደሆነ ምክክር ተደርጓል ብለዋል። የኃይል አቅርቦት ችግር፣ የመሠረተ ልማት አለመሟላት እና የውጭ ምንዛሬ እጥረት በባለ ሀብቱ የተነሱ ምክንያቶች እንደሆኑ ጠቅሰው፤ ከሚመለከታቸው ባለድርሻ አካላት ጋር በመነጋገር ችግሮቻቸው እንዲፈታ መደረጉ ጠቅሰዋል። በዚህም መሠረት ባለፉት ስድስት ወራት 588 ፕሮጀክቶች ወደ ሥራ እንዲገቡ በመደረጉ በማምረት ሥራ ላይ የሚገኙ ፕሮጀክቶችን ቁጥር ወደ 6 ሺ 700 ማሳደግ መቻሉንም ገልጸዋል። ወደ ግንባታ ሥራ ካልገቡት ውስጥ 224 የሚሆኑት ፕሮጀክቶች ወደ ግንባታ ሥራ እንዲገቡ መደረጉን ጠቅሰው፤ በአጠቃላይ በስድስት ወራት ውስጥ 27 ሺ 761 ለሚሆኑ ዜጎች የሥራ ዕድል መፍጠር ተችሏል ብለዋል።አዲስ ዘመን የካቲት 19/2012 ኢያሱ መሰለ 